Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 121/12/4403	Nitra, 24.3.2015
EEČ : 2-32-70-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Nitra
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 200,00 € 
b.	Peňažná suma určená na všeobecne prospešné účely: 100,00 € 
c.	Konkrétny adresát peňažnej sumy určenej na všeobecne prospešné účely: Organizácii muskulárnych dystrofikov v SR so sídlom v Bratislave, Banšelová 4 
d.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Odbor kriminalnej policie - vyšetrovania pod spisovou značkou ORP-43/DI-NR-2012.
pre prečin ublíženia na zdraví podľa § 157 odsek 1, odsek 2 písmeno a Trestného zákona, ktorého sa dopustil tým spôsobom, že
dňa 08.12.2011 v čase okolo 16.40 hod. v XXXXX na námestí A. Hlinku viedol na ceste II. triedy číslo 511 osobné motorové vozidlo značky Jeep XXXXX, evidenčné číslo KA-556AR, pričom v kilometri 32 v rozpore s ustanovením § 4 odsek 1 písmeno c) zákona číslo 8/2009 Z. z. o cestnej premávke v znení neskorších právnych predpisov nesledoval situáciu v cestnej premávke, v dôsledku čoho v rozpore ustanovením § 4 odsek 1 písmeno f) zákona číslo 8/2009 Z. z. o cestnej premávke v znení neskorších právnych predpisov nedal prednosť chodkyni XXXXX, ktorá vstúpila na vozovku a prechádzala cez priechod pre chodcov z ľavej strany na pravú v smere jazdy vozidla, a preto chodkyňu XXXXX zachytil prednou časťou vozidla, čím jej spôsobil zlomeninu oboch kostí pravého predlaktia s posunutím úlomkov, pomliaždenie lebky - čelovej oblasti vpravo, pomliaždenie pravého bedrového kĺbu ľavej bedrovej kosti a pomliaždenie ľavej časti hrudníka s dobou liečenia a práceneschopnosti 2 až 3 mesiace 

Odôvodnenie: 
	Poverený príslušník Okresného riaditeľstva Policajného zboru, Okresného dopravného inšpektorátu v Nitre uznesením ČVS: ORP-43/DI-NR-2012 zo dňa 17.02.2012 uznesením podľa § 199 odsek 1 Trestného poriadku začal trestné stíhanie vo veci prečinu ublíženia na zdraví podľa § 157 odsek 1 Trestného zákona v podstate na vyššie uvedenom skutkovom základe. Vyšetrovateľ Okresného riaditeľstva Policajného zboru v Nitre, Odbor kriminálnej polície vzniesol uznesením sp. zn. ORP-862/3-OVK-NR-2012 zo dňa 17.09.2012 podľa § 206 odsek 1 Trestného poriadku obvinenie XXXXX pre prečin ublíženia na zdraví podľa § 157 odsek 1, odsek 2 písmeno a) Trestného zákona v podstate na vyššie uvedenom skutkovom základe.
	Preskúmaním na vec sa vzťahujúceho spisového materiálu Okresného riaditeľstva Policajného zboru Odbor kriminálnej polície v Nitre, číslo ORP-862/3-OVK-NR-2012 som zistil, že obvinený XXXXX sa svojím konaním dopustil spáchania prečinu ublíženia na zdraví podľa § 157 odsek 1, odsek 2 písmeno a) Trestného zákona, pričom v prípade prečinu ublíženia na zdraví podľa § 157 odsek 1, odsek 2 písmeno a) Trestného zákona ide o trestný čin, za ktorý Trestný zákon ustanovuje trest odňatia slobody na jeden až päť rokov, teda horná hranica trestu odňatia slobody pri prečine neprevyšuje hornú hranicu trestu odňatia slobody uvedenú v § 220 odsek 1 Trestného poriadku.
	Obvinený XXXXX slobodne, vážne, zrozumiteľne a určito vyhlásia, že spáchal skutok, pre ktorý je trestne stíhaný. 
	Obvinený XXXXX a poškodená XXXXX uzavreli v konaní pred probačným a mediačným úradníkom Okresného súdu v Nitre XXXXX zmier, z obsahu ktorého vyplýva, že poškodená XXXXX si neuplatňuje nárok na náhradu škody, nakoľko XXXXX jej dobrovoľne uhradil spôsobenú škody vo výške 470,- €.  
	V zmysle zákona č. 381/2001 Z. z. o povinnom zmluvnom poistení zodpovednosti za škodu XXXXX nahlásil poisťovni Kooperatíva a.s. so sídlom v Bratislave vyšetrovanú dopravnú nehody ako poistnú udalosť z poistenia zodpovednosti za škodu spôsobenú prevádzkou motorových vozidiel. Uvedenú skutočnosť je možné považovať za iné opatrenie na náhradu škody urobené obvineným v zmysle § 220 odsek 1 písmeno b) Trestného poriadku. Naviac XXXXX sám nahradil náklady konania Všeobecnej zdravotnej poisťovni, a.s., Krajská pobočka Nitra.
	Obvinený XXXXX dňa 27.02.2015 zložil na účet Okresnej prokuratúry Nitra číslo 70002811158/8180, pe¨ľažnú sumu vo výške 200,-€ určenú na všeobecne prospešné účely, z ktorej 50 % určil štátu na pomoc obetiam trestnej činnosti a 50 % Organizácii muskulárnych dystrofikov v SR so sídlom v Bratislave, Banšelová 4. Táto suma nie je zrejme neprimeraná závažnosti spáchaného prečinu. 
	Obvinený XXXXX a poškodená XXXXX súhlasili s uzatvorením zmieru.
	Vzhľadom na povahu a závažnosť spáchaného prečinu, na mieru, akou bol prečinom dotknutý verejný záujem, na osobu obvineného a na jeho osobné a majetkové pomery som dospel k záveru, že rozhodnutie o schválení zmieru a o zastavení trestného stíhania je dostačujúce. 
	Preto som rozhodol tak, ako je to uvedené vo výrokovej časti tohto uznesenia.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tibor Lenárt
prokurátor